Drie jong seuns sterf saam op Paassondag | Maroela Media
Nzimande moet sê oor minder geld vir onderwys, verpleegkunde
Laagste werkloosheidskoers in Kaapstad aangemeld
Reaksie op die begrotingsrede: 'ANC-regering se mislukkings beklemtoon'
Die watergat waarin die drie seuns verdrink het. (Foto: Verskaf deur SAPD)
'n Geregtelike doodsondersoek word gedoen nadat drie jong kinders Sondag in 'n onwettige myngat naby Mecklenburg in Limpopo verdrink het.
Kapt. Mamphaswa Seabi, woordvoerder van die polisie, sê drie seuns, onderskeidelik 7, 8 en 9 jaar oud, is omstreeks 10:00 by die huis weg om in die omgewing te gaan speel. Toe die kinders teen 17:00 nog nie teruggekeer het nie, het hul ouers bekommerd geraak en na hulle gaan soek.
"Hulle het op 'n onwettige myngat in die gebied afgekom wat weens die onlangse reën vol water was. Daar het hulle die kinders se klere langs die watergat gesien lê en onmiddellik die ergste vermoed," het Seabi gesê.
Die saak is by die plaaslike polisie aangemeld en lede van die polisie se provinsiale soek-en-reddingspan en honde-eenheid is by die watergat ontplooi. Die drie seuns se liggame is uit die water gebring.
"Hulle is geïdentifiseer as Machaba Ramabala (8), sy broer Itumeleng Ramabala (9) en hul maatjie, Pabalelo Mokgethwa (7). Die Ramabala-broers was graad 4-leerders aan Ramoko Primary School en Pabalelo was 'n graad 2-leerder aan Mmalegaswi Primary School," sê Seabi.
Dié voorval kom enkele dae nadat 'n 11-jarige seun se liggaam vroeër vandeesweek in die Revhumbwe-rivier in die Malamulela-omgewing gevind is.
Lt.genl. Nneke Ledwaba, provinsiale polisiekommissaris in Limpopo, het ouers gemaan om na hul kinders om te sien en hulle te waarsku om nie in watergate te swem nie. Ledwaba het ook 'n beroep op die publiek gedoen om nie onwettige myngate te grawe nie aangesien dit die lewe van onskuldige kinders in gevaar stel.
In die nuus Limpopo
Tragies, jammer vir die ouers met hulle verlies.
Kanada het n wet wat kinders verplig om te leer swem ,miskien moet SA kyk daarna hoeveel kinders is al dood weens verdrinking.
Ek verstaan nie. Op n onwettige myngat afgekom vol water en gaan swem. Wie is verantwoordelik vir die myngat en hoekom was daar nog nooit iets gedoen nie.